أولا خاصنا ف”گود”، نشكرو بنشماش لأن القذف فحق صحافيي الجريدة من واحد بحالو هو شرف ليهم، لأن بنشماش ايلا شكر شي صحافي راه فضيحة وعيب في حقه و تاريخ هاد الصحفي. قلنا عيب ماشي إعتباطيا، وغانشرحو علاش مزيان بنشماش يقذف فالصحافيين. أولا : لأنه فتاريخ المغرب كامل بنشماش هو المسؤول الوحيد اللي جر ربعة ديال الصحافيين للمحكمة لأنهم نشرو خبر صحيح، يعني يقدر يميك على المفبركين لكنه لا يحب الصحافيين لي كينشرو الأخبار الصحيحة. ثانيا : لأن أي صحافي كيحتارم راسو ماعمرو غايتشكر من بنشماش، حقاش هاد الصحافيين لي كايحتارمو راسهوم كانو مدافعين على الحق وإلى جانب الحق فالقضية بنت بنشماش مع المهاجر المغربي البلجيكي لي لقى راسو معتقل حقاش تعرض لكل أنواع السب من طرف بنت بنشماش وملي رد عليها مشات دارت ليها شهادة طبية فيها خمسطاش اليوم، وتعتاقل رغم أن شهادة طبية دخمسطاش اليوم مافيها إعتقال. ثالثا : لأن بنشماش لي كان بالامس القريب يساري فقير، ورجع ملياردير بين يوم و ليلة كيسكن فالقصور، وطبعا حنا ماعندناش مشكل مع الاغتناء، ولكن ملي مايقدرش هاد الملياردير يبرر منين جاب هاد القصر لي ساكن فيه، أو الرانج روفر لي كانت عند بنتو وساوية ما يقارب 140 مليون، فهنا كنقولو أن مهمتنا دائما كانت فضح مثل هؤلاء، وملي يسبونا فحنا عندنا الشرف لأننا نؤدي جزء يسير من الثمن ديال مهمتنا كصحافيين. رابعا : واحد ماقدرش ينجح بمجهوده فالانتخابات، واستعان بكل ما يمكن الاستعانة به للنجاح راه ما سياسي ما ستة وزة ومنصب رئيس مجلس المستشارين كبير عليه بزاف، وطبعا لن ننشر في “كود” أي تغطية رديئة لما يقوم به. خامسا : واحد يعشق السفر، ولا يفوت أي سفرية بفلوس الشعب المغربي، إلا ويدوز للندن باش يشوف بنتو لي كتقرا تماك. سادسا : واحد كيقول على راسو أمين عام خاصو يكون هو دينامو الحزب، بدل ذلك رجع كيعاير في قيادات و اعضاء حزبه ف اقل خلاف..، راه حشومة مازال يبقى أمين عام. سابعا : راك مشيتي للإكوادور بفلوس الشعب من أجل الدفاع عن الوحدة الترابية، ولكن ملي لقيتي القضية أكبر منك رجعتي لما تجيده وهو تعاير فالصحافيين والسياسيين من الاكوادور، فالوقت اللي خاصك مادمت فمهمة رسمية تعطي انتباهك كامل للقضية لي سافرتي من أجلها. حنا ف”كود”، لنا كامل الشرف أنك تبقى تسبنا يوميا وتقول لي بغيتي، وحنا ماغنزلوش لديك المستوى ديالك، وغانجاوبوك دائما بما تقترفه يداك . 
ردا على عدو الصحافة. كيفاش يساري فقير ولى ملياردير ساكن فالقصور.. وكيقبل على راسو يبقى فحزب كيسب القيادات ديالو وأعضاءه